Návrh opatrení aplikovateľných proti šíreniu koronavírusu za oblasť hospodárstva SR

* *Opatrenia vznikli z iniciatívy MH SR a z jednotlivých vstupov oslovených zamestnávateľských a priemyselných zväzov (napr. AZZZ, APZ, KLUB 500 a RUZ).*
* Opatrenia sú zosumarizované do jednotného výstupu tak ako sú v bodoch uvedené nižšie.

**Okruhy urgentných opatrení**

Návrh na zavedenie nutných opatrení – účinné opatrenia je možné zaviesť v troch rovinách:

1. **Silné opatrenia krízového štábu a disciplinovanosť občanov** – čím rýchlejšie sa prekoná šírenie vírusu, tým rýchlejšie sa krajina môže vrátiť k normálnemu ekonomickému fungovaniu. Obmedziť pohyb a spoločenské kontakty ľudí a tým zamedziť pohyb vírusu!
2. **Silné hospodárske opatrenia na stimuláciu ekonomiky**. Nutná koordinácia s EÚ a modifikovať využitie prostriedkov EŠIF. Je dôležité dať ľuďom a podnikom istotu a zachovať v čo najväčšej miere cash flow a likviditu, aby spotrebe netrvalo dlho naštartovať sa.
3. **Podnietiť rovnováhu medzi zamestnancami a zamestnávateľmi**. Opatrenia musia smerovať a podporovať finančnú situáciu právnických aj fyzických osôb.

**Návrh opatrení v 1. kroku**

* **Koordinovať dodávky energií**, zabezpečiť minimálnu dopravnú obslužnosť a koordinovať odpadové hospodárstvo, ako aj celoplošné zásobovanie potravinami. Zabezpečiť chod strategických výrob, keďže technologický proces neumožňuje prerušiť výrobu napríklad v sklárňach, hlinikárňach a podnikoch.
* **Nutné rozsiahle investície do sociálneho a zdravotného systému na zabezpečenie bezprostredných úloh štátu a jeho materiálno technického vybavenia**. Uvedené otvára diskusiu o ústavnom zákone o dlhovej brzde.
* **Podrobne informovať podniky ako majú postupovať vo výrobných procesoch v súvislosti s nariadeniami krízového štábu**. najmä v prípadoch, kedy vznikne podozrenie na pozitívny nález a v prípadoch, ak bude nález potvrdený ako pozitívny. Okrem výskytu ochorenia vo výrobe sa množia i otázky, ako prinavrátiť zamestnancov, ktorí boli firmou vyslaní do zahraničia (v prípade, že nejavia /javia známky ochorenia).
* **Spracovať a elektronicky distribuovať usmernenie obsahujúce základné postupy pre orientáciu firiem za účelom zodpovedného a jednotného riešenia situácie a zabráneniu šírenia vírusu. Viď podnety na záver.**

**Návrh konkrétnych opatrení vychádzajúcich z bodov 2 a 3**

**Uvedené opatrenia sú návrhmi zväzov a MH SR:**

1. Rokovanie s bankami o možnostiach **odkladu splátok úverov a hypotekárnych úverov bez negatívneho záznamu pre dlžníka v registri. Zaviesť možnosť zmrazenia splácania úrokov a istiny úverov tak pre fyzické osoby (zamestnancov) aj právnické osoby.** V tejto súvislosti podnietiť spoluprácu s bankovým sektorom pri podpore likvidity a cash flow. **Ako kompenzáciu odpustiť bankám platenie bankového odvodu.**
2. **Prostredníctvom SZRB zjednodušiť a zatraktívniť poskytovanie krátkodobých a nízko (alebo vôbec) úročených úverov pre podniky vo vybraných sektoroch – pre preklenutie obdobia núdzového stavu.** Osobitne zohľadniť existenčnú zraniteľnosť mikro, malých a stredných podnikov (*realizovateľné bez náročnej potreby zmeny legislatívy*).
3. Po vzore Nemecka alokovať, **financie na podporu investovania v súkromnom sektore, napr. prostredníctvom SIH a EIB.** Zavedenie systematickej podpory investícií podnikov do fixných aktív – „daňový superodpis“ a zrýchlené odpisovanie.
4. **Úprava možnosti odpisu daňovej straty** (nelimitovať odpis daňovej straty, napr. Rakúsko – nelimitovaná žiadnym spôsobom, prípadne v Českej republike, kde je limitovaná len časom – na 7 rokov).
5. **Odklad podania daňového priznania z 31.3. na 30.6.2020, a to aj v prípade ak bolo daňové priznanie podané v riadnom termíne –** uvedené sa už rieši na úrovni MF SR /tlačová konferencia ministra financií dňa 13.3.2020/. Uvedené doplniť o možnosť, aby podnikatelia nemuseli platiť správne poplatky za žiadosti o povolenie odkladu platenia úhrady dane. Odklad lehoty na zaplatenie daní pre všetkých daňovníkov. Odklad lehoty na zaplatenie DPH. Odpustiť pokuty za oneskorené platby.
6. **Úplné zrušenie platieb sociálnych a zdravotných odvodov SZČO dočasne na obdobie troch mesiacov (za marec – apríl - máj),** pričom tieto platby navrhujeme následne rozpočítať (pomerne navýšiť) platby odvodov počas nasledujúcich 18 mesiacov, počnúc od júna 2020.
7. **Oslobodenie výplat vyplatených zamestnancom od sociálnych, zdravotných odvodov a dane z príjmu – t.j. obdobný režim ako platí pre 13. a 14. plat,** nakoľko niektorí zamestnávatelia nemôžu prideľovať zamestnancom prácu z dôvodu poklesu objednávok alebo dodržiavania príkazu zatvorenia prevádzky, alebo zastavenia prevádzky z dôvodu preventívnych karanténnych opatrení.
8. **Radikálne zjednodušiť podmienky na poskytovanie príspevku na udržanie pracovného miesta aj s parametrami (aj pre MSP a živnostníkov).**

* Legislatívna úprava podmienok pre vyplácanie príspevku na udržanie pracovných miest formou úhrady časti osobných nákladov počas doby, pri ktorej nie je zamestnanec v práci kvôli prekážkam na strane zamestnávateľa.
  + v súčasnosti je možná len formou schémy de minimis, čo je forma (max. štátna podpora pre podnikateľa za posledné 3 roky 200.000 eur) značne nevyhovujúca pre veľkú časť podnikateľov,
  + je potrebné schváliť veľkú schému štátnej pomoci – bez limitov,
  + zmeniť lehotu na umožnenie žiadania o príspevok – okamžite žiadanie,
  + zmeniť systém odsúhlasovania dotknutých zamestnancov,
  + znížiť administratívu spojenú s príspevkom,
  + Eventuálne zvážiť, v prípade záruky len dočasného prepustenia zamestnanca, (aby mal istotu pracovného miesta po skončení krízy), alebo dohody o krátení jeho mzdy, preplácať úradom práce rozdiel mzdy a na ten účel zvýšiť príspevok v nezamestnanosti.

1. **Na** **vymedzené obdobie financovať zo štátneho rozpočtu náklady na podporované technológie výroby elektriny** (OZE, VÚKVET, ako aj hnedé uhlie), a tým zabezpečiť zníženie TPS a v konečnom dôsledku aj koncovej ceny elektriny pre FO a PO– mimo už existujúcej úľavy TPS (aktuálne je vyhlásená výzva MH SR).
2. **Podporiť diskusiu na úrovni EU o umožnení čerpania prostriedkov EŠIF zo súčasného obdobia na krytie dopadov krízy a sanáciu ekonomiky, iniciovať čo najskoršie opatrenia a pravidlá.**
   * Možnosť vyčlenenia prostriedkov na prevádzkové financovanie (úvery – bezúročné s dobou splácania 3-5rokov).
   * Možnosť podpory investícií podnikov naprieč odvetviami – bez uplatňovania skupinových výnimiek a veľkostných obmedzení.
   * Finančné prostriedky investované štátom na pomoc ekonomike umožniť spätne refundovať z objemu alokovaných a doteraz nevyčerpaných prostriedkov v EŠIF.
3. **Zmena v podmienkach OČR.** Tým, že školy sú zavreté, veľa zamestnávateľov hlási OČR-ky. Hľadajú dočasné náhrady, aby mohli zabezpečiť svoj biznis. Jeden z rodičov musí ostať doma s deťmi, keďže je prirodzene nevhodné deti nechať u starých rodičov. V Taliansku zavádzajú niekoľko opatrení v tomto smere:
   * Ak dieťa má 2 rodičov , jeden z nich ostáva doma s tým, že je ostane na špeciálnom  PN, dostáva 80 % svojho priemerného platu a od prvého dňa platí PN-ku Sociálne poisťovňa.
   * Ak dieťa má 1 rodiča (alebo obaja rodičia sú zdravotníci či pracujúci, ktorí nemôžu opustiť pracovné miesto) štát pridelí 600 EUR-ový voucher na opatrovateľku. (600 EUR mesačne samozrejme, ale tým, že to je voucher nemôže sa minúť na nič iné než na opatrovateľské služby).
4. Postih pre dovozcov suroviny pre výrobu z tretích krajín, treba zaplatiť colný dlh (prevažne sa jedná o DPH ) do 10 dní od vyclenia ak to nezaplatíte DÚ môže uvaliť okamžite exekúciu na účet spoločnosti. Tu by pomohla **dlhšia doba na zaplatenie colného dlhu 30-40 dní.**
5. **Neukladať spoločnostiam pokuty ak nemôžu včas splniť napr. verejnú zákazku a obmedziť výkon kontrolnej činnosti podnikov a podnikateľov**. Je nemysliteľné, aby v súčasnej situácie chodili úrady vykonávať štandardné kontroly do podnikov a zaťažovali podnikateľov (s výnimkou napr. hygienických kontrol možno).

* *Na záver si dovoľujeme poznámku, že opatrenia je potrebné konzultovať aj so zástupcami odborov najmä v odvetviach, ktorých kontinuita zásobovania a práca v noci a cez víkendy je dôležitá pre stabilitu zásobovania a nešírenia paniky. Pri konkrétnych návrhoch na tento fakt upozorňujeme.*

**Dôležité otázky z praxe a potreba usmernení**

**Podnety prijaté od AZZZ:**

1. **Zavedenie výnimky k prechodu cez hranice pre vedúcich predstaviteľov firiem, ktorí sú občanmi iného štátu?**
   * Podnet: Vo viacerých firmách evidujeme, že generálny riaditeľ spoločnosti je občan ČR (alebo občan iného štátu EÚ), nemá však trvalý ani prechodný pobyt na Slovensku. Stačí mu potvrdenie od zamestnávateľa, aby v prípade, že opustí SR a následne sa bude chcieť vrátiť do zamestnanie v SR, aby ho pustili cez hranice? V tejto súvislosti máme informácie, že Česká republika má výnimku pre Slovákov. Neuvažuje sa, že by sa takáto výnimka zaviedla recipročne?
2. **Podrobné informovanie o stave cezhraničnej prepravy tovarov**.
   * Podnet: Začíname evidovať prípady, že sa blokujú kamióny na nemecko-českých hraniciach. Je jasné, že situácia sa môže každým dňom meniť, a reakcia jednotlivých štátov bude adekvátne k tomu nasledovať. Bolo by  dobre, ak by sme získali informácie, alebo aspoň zdroj na dennej báze, aký je aktuálny status, čo sa týka cezhraničnej prepravy tovarov, aj tej tranzitnej.
3. **V súvislosti s prijatými opatreniami Krízovým štábom SR potrebujeme dohodnúť upravené režimové opatrenia pre spoločnosť Slovalco, a.s. (ako prvok kritickej infraštruktúry SR) v prípade pozitívneho nálezu zamestnanca a uvalenia karantény na skupinu zamestnancov v nasledovnom rozsahu:**
   * karanténa na pracovisku a riadený izolovaný prevoz na ubytovanie.
   * možnosti karanténneho ubytovania a podpora zo strany štátu. Ubytovanie by malo byť schopné prijať min. 15-20 ľudí, optimum 40 ľudí, súčasne na dobu min. 14 dní počas rozhodnutia o karanténe
   * vyriešiť podmienky nevyhnutného riadeného vpustenia pracovníka v karanténe na pracovisko po prijatí preventívnych opatrení (respirátor, celotelový odev pre pracovníka v karanténe aby neohrozil okolité osoby)
4. **Uzavreté hraničné priechody spôsobujú komplikácie pre firmy v ich okolí. Možné výnimky?**
   * Podnet: Poľnohospodárske družstvo okres Košice okolie. Zo susednej Maďarskej obce (Hidvégardó) vzdialenej od našej farmy 4 km zamestnávame 6 zamestnancov. Týchto zamestnancov polícia nepúšťa cez malý hraničný priechod Hosťovce, ale núti ich aby využili hraničný priechod Milhosť. Takto musia precestovať 108 km, aby sa dostali do práce. Raňajšia zmena sa začína o 3.30 hod a poobedňajšia o 15.30 hod. Výsledok je taký, že títo ľudia musia precestovať o 100 km viac ako za normálnych okolností.

**Z podnetov vyplýva potreba o podrobnejších informáciách pre firmy v súvislosti s obmedzeniami na hraničných priechodoch a prípadná potreba usmernenia príslušníkov PZ na týchto priechodoch.**

**Zavedenie informačnej linky pre zamestnávateľov.**

**Podnety prijaté od RÚZ:**

1. **Zabezpečenie kontinuity zásobovania potravinami a prípravkov na zníženie hygienických rizík:**

* Ochranné pomôcky pre náš personál – personál sa bojí nastúpiť do práce, čo nám v kombinácii so zavretím škôl a škôlok robí veľké problémy. Ak by prišlo k nákaze pracovníka obchodu korona vírusom, situácia by mohla byť neudržateľná.
* Výnimku pre pracovníkov rovnako ako v prípade tranzitnej dopravy - ministerstvo dopravy uverejnilo usmernenie pre pracovníkov z prihraničných oblastí, ktorí dochádzajú za prácou na Slovensko, že karanténa platí aj pre nich. Potrebujeme dostať výnimku aká platí pre tranzitnú dopravu, keďže v tom prípade by sme boli nútení zavrieť niektoré obchody v prihraničných oblastiach.
* Podnet: Zo stránky ministerstva dopravy:

**Q: Robím „týždňovky", ale nie ako vodič. Môžem pendlovať medzi dvoma krajinami a vždy keď som týždeň v SR, budem v karanténe?**

A: Áno, dôležité je dodržiavať povinnú dvojtýždňovú karanténu na území SR.

1. **Informovanosť a realizovanie bezpečnostných opatrení**

* Koordinácia postupov v prípade zistenia COVID-19 – chýbajú nám usmernenia v rámci spoločnej stratégie, ako koordinovane postupovať v prípade výskytu vírusu v obchodných prevádzkach - Krízový plán pre oblasť maloobchodu.
* Výmena informácií k vývoju situácie a reštrikčným opatreniam – informácie manuálne vyhľadávame alebo sa ich dozvedáme po niekoľkých dňoch platnosti, keď ich Úrad pre verejné zdravotníctvo zverejní na webe. Pre urgentnosť situácie potrebujeme priamu linku, teda priamo a v predstihu dostávať všetky dôležité informácie, usmernenia a rozhodnutia krízového štábu.
* Opatrenia pred rabovaním obchodov – V niektorých oblastiach sa neúmerne zvýšila kriminalita a pri stupňovaní napätia hrozí rabovanie v obchodoch.
* Zníženie potravinových a veterinárnych kontrol – vzhľadom na nadmerný tlak na personál a dodávateľský reťazec je neprípustné, aby sme boli naďalej predmetom šikany niektorých kontrolných zložiek, najmä regionálnych veterinárnych a potravinových správ. Potrebujeme aspoň počas platnosti mimoriadneho stavu uvoľnenie kontrol.

# Opatrenia proti šíreniu koronavírusu, ktoré prijali niektoré európske krajiny

| **ŠTÁT** | **Opatrenia** | **Parametre opatrení s možnosťou aplikovať ich v SR** | **Aktualizácia opatrení k 15. marcu** |
| --- | --- | --- | --- |
| **Grécko** | Zamestnávateľ má výnimku z platenia daní a odvodov do júna. | * Parametre sa dajú upraviť, myšlienka je vhodná aj v prípade SR. * Vzhľadom na celoštátny dosah nariadení krízového štábu by však finančné dopady tohto opatrenia boli rozsiahle. Avšak - ide o rýchlo uskutočniteľné opatrenie bez značnej administratívnej záťaže pre podnikateľov. | * Pozastavenie platby DPH splatnej na konci marca po dobu 4 mesiacov v odvetviach a oblastiach, v ktorých je podnikanie pozastavené na základe nariadenia vlády na viac ako 10 dní. * Pozastavenie platby certifikovaných dlhov daňovým úradom, ako aj splátky dohôd o čiastočnej platbe certifikovaného dlhu, splatné na konci marca, na 4 mesiace v odvetviach a oblastiach, v ktorých je podnikanie pozastavené na základe vládneho príkazu na viac ako 10 mesiacov. dni. * Prijmú sa príslušné opatrenia týkajúce sa príspevkov na sociálne poistenie. * Vytvorenie mechanizmu na základe dostupných údajov nezávislého úradu pre verejné príjmy, transakcie elektronického bankovníctva a údajov ministerstva práce, ktoré budú monitorovať vývoj na trhu práce a príspevky na sociálne zabezpečenie, aby včas, cielene a účinne zasiahli v ekonomike a v regiónoch, kde dochádza k výraznému poklesu hospodárskej aktivity. * Administratívne požiadavky, ako napríklad povinnosť podávať správy o nadčasoch, sa pozastavujú s cieľom uľahčiť postupný prístup pracovníkov, aby sa zabránilo preplneniu na pracovisku a vo verejnej doprave. Existujúce ustanovenia týkajúce sa nadčasov a minimálneho času odpočinku nie sú dotknuté. Tam, kde je to možné, je k dispozícii zariadenie na prácu na diaľku. |
| **DE** | Kurzarbeit a okrem toho rozsiahle verejné investície v nasledujúcich rokoch na podporu ekonomiky | * Nepoužiteľné pre SR v tejto podobe nakoľko sme to doteraz nezaviedli. * SR môže využiť príspevky na udržanie pracovného miesta a flexikonto – avšak rozsiahla administratívna náročnosť a podmienky robia tieto mechanizmy zložitejšími. Napr.: podmienka troch mesiacov uvedená vo vete: „Úrad práce, sociálnych vecí a rodiny môže poskytnúť príspevok na podporu udržania pracovných miest zamestnávateľovi, ktorý najmenej tri mesiace pred podaním žiadosti o poskytnutie príspevku udržal pracovné miesta aj v prípade pretrvávajúcich vážnych prevádzkových dôvodov vymedzených v písomnej dohode so zástupcami zamestnancov“. | * Sprísnenie opatrení, zatvorené všetky reštaurácie a športoviská, pristupuje sa k masívnemu obmedzeniu pohyb obyvateľstva. * Nemecko má v pondelok uzavrieť hranice s Rakúskom, Francúzskom a Švajčiarskom. |
| **Holandsko a Luxembursko** | Skrátené pracovné úväzky a dočasné prepustenie zamestnancov. Náhradu mzdy zamestnancom pri skrátených úväzkoch preplácajú prostriedky zo sociálnych fondov (nie je jasné či sú to fondy priebežne tvorené zamestnávateľom alebo forma štátnej podpory). | * Pre SR viď argumenty pri Nemecku |  |
| **Rakúsko** | Garancia malých pôžičiek pre ubytovacie zariadenia | * V SR krízový štáb zatiaľ nenariadil uzavrieť hotely, tie však pristupujú k zatváraniu aj z dôvodov prevencie a zníženého dopytu. * Pre SR využiteľné -aplikácia jednoduchých a rýchlych nízko alebo vôbec neúročených pôžičiek pre malé a stredné podniky a živnostníkov napr. zo strany SZRB pod MF. | * sprísnenie opatrení, zatvorené všetky reštaurácie a športoviská, pristupuje sa k masívnemu obmedzeniu pohyb obyvateľstva. Zakázané sú všetky zhromaždenia s prítomnosťou viac ako piatich ľudí. * Rušia sa aj niektoré letecké spojenia - do Británie, Ukrajiny, Ruska a Holandska. * Zákaz vstupu IT občanom do krajiny (s výnimkou tých, ktorí majú potvrdenie o bez infekčnosti). * Rakúsko sa zaviazalo poskytnúť vládnu pomoc vo výške 4 miliardy eur na riešenie ekonomických dosahov krízy spôsobenej koronavírusom. * Zavedeným koronavírusového krízového fondu sa podporia spoločnosti a zamestnanci, ktorí boli nútení prejsť na systém vyplácania hodinovej mzdy alebo prišli o prácu kvôli prepuknutiu epidémie nového koronavírusu v krajine. * **Rakúska vláda, v prípade potreby, pristúpi k znárodneniu kľúčových firiem.** |
| **Belgicko** | Odklad/rozloženie platenia daní a náhrada mzdy až do výšky 70% pri skrátených pracovných úväzkoch. | * Obdoba už uvedených opatrení. |  |
| **Litva** | Pravidlá o miere a možnostiach zadlžovania štátu boli upravené s očakávaním potreby zvýšenej miery financovania na podporu ekonomiky a úloh štátu. | * Možno očakávať aj debatu o ústavnom zákone o dlhovej brzde v SR v závislosti od potreby financovania podpory ekonomiky a úloh štátu aj v SR. |  |
| **Francúzsko** | Zjednodušenie poskytovania krátkodobých úverov a odklad platenia daní a odvodov |  | * Obmedzenie vnútroštátnych diaľkové železničné, autobusové aj letecké spojenia. |
| **Portugalsko** | -Zjednodušenie a zatraktívnenie poskytovania úverov pre mikro, malé a stredné podniky, odklad platenia daní a odpustenie odvodov.  Plne hradená PN do výšky mzdy pre zamestnancov.  Čiastočné náhrady miezd pre dočasne prepustených | * V prípade zavedenia v SR značné dopady na sociálny systém najmä v oblasti nemocenskej a platenia odvodov. |  |
| **ČR** |  |  | * plánuje sa zavedenie karanténnych opatrení pre celé územie ČR. |
| **Dánsko** |  |  | * Dánska vláda pokryje súkromným spoločnostiam, ktoré v súvislosti so šírením nového koronavírusu čelia drastickým opatreniam, 75 % platov zamestnancov, ak sľúbia, že nebudú prepúšťať. * Počas troch mesiacov do 9. júna štát ponúka preplatenie 75 % platov v maximálnej výške 23-tisíc dánskych korún (3077,66 eura) mesačne, kým samotné firmy zaplatia zvyšných 25 %. |
| **EU** |  |  | * Európska centrálna banka je pripravená vyriešiť neodôvodnené rozpätia vo výnosoch dlhopisov eurozóny, a dokonca zvýšiť ich nákupy |

.